LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2010 M. RUGSĖJO 27 D.

ĮSAKYMO NR. D1-826 „DĖL STATYBOS TECHNINIO REGLAMENTO

STR 1.07.01:2010 „STATYBĄ LEIDŽIANTYS DOKUMENTAI“ PATVIRTINIMO“ PAKEITIMO

2014 m. rugsėjo 24 d. Nr. D1-772

Vilnius

P a k e i č i u statybos techninį reglamentą STR 1.07.01:2010 „Statybą leidžiantys dokumentai“, patvirtintą Lietuvos Respublikos aplinkos ministro 2010 m. rugsėjo 27 d. įsakymu Nr. D1-826 „Dėl statybos techninio reglamento STR 1.07.01:2010 „Statybą leidžiantys dokumentai“ patvirtinimo“:

1. Pakeičiu 8 punktą ir jį išdėstau taip:

„8. Įgaliotas savivaldybės administracijos valstybės tarnautojas per 3 darbo dienas, išskyrus 27 punkte nurodytu atveju, patikrina:“.

2. Papildau nauju 5.45 papunkčiu:

„5.45 Lietuvos Respublikos aplinkos ministro 2006 m. gruodžio 29 d. įsakymą Nr. D1- 637

„Dėl Statybinių atliekų tvarkymo taisyklių patvirtinimo“;“.

3. Papildau 14 punktą nauja pastraipa:

„Tikrinant projektą pagal antrą kartą pakartotinai pateiktą prašymą išduoti statybą leidžiantį dokumentą, projektą tikrinančio subjekto nepritarimas projektui laikomas nepagrįstu, jei tokio nepritarimo motyvu nurodomos naujos, po ankstesnių patikrinimų nepateiktos, pastabos.“

4. Pakeičiu 25.1 papunkčio pirmąją pastraipą ir ją išdėstau taip:

„25.1. Inspekcijos įgaliotas pareigūnas (toliau – Pareigūnas), gavęs prašymą išduoti leidimą, per 7 darbo dienas patikrina:“.

5. Pakeičiu 27 punktą ir jį išdėstau taip:

„27. Inspekcija leidimo statyti naują statinį (-ius) ar rekonstruoti statinį (-ius) išdavimo procedūras atlieka Reglamento IV skyriuje nurodytai tvarkai analogiška tvarka. Reglamento 8 punkte nustatyti patikrinimai, kai gautas prašymas išduoti leidimą statyti naują statinį ar rekonstruoti statinį, suprojektuotą įgyvendinant ypatingos valstybinės svarbos projektą, atliekami ne ilgiau kaip 7 darbo dienas. Vykdant Reglamento 14 punkte nurodytas statybą leidžiančio dokumento išdavimo procedūras ir nustačius, kad statinio projektui pritarta ar nepritarta nepagrįstai (pažeidžiant teisės aktų reikalavimus), sprendimą dėl statybą leidžiančio dokumento išdavimo ar neišdavimo priima Inspekcija.“

6. Pakeičiu 6 priedo 1.2 papunktį ir jį išdėstau taip:

„1.2. atliekant ypatingo ar neypatingo statinio – daugiabučio namo ar visuomeninės paskirties pastato kapitalinį remontą mieste*, konservacinio prioriteto ar kompleksinėje saugomoje teritorijoje, kultūros paveldo objekto teritorijoje, kultūros paveldo vietovėje, – kai keičiama pastato išvaizda**, išskyrus atvejus, kai būtina skubiai atlikti statybos darbus, reikalingus avarijos grėsmei, jos ar stichinės nelaimės padariniams pašalinti arba kai keičiamos laikančiąsias savybes praradusios pavienės konstrukcijos nesusilpninant ir nepašalinant kitų laikančiųjų konstrukcijų;“.

7. Pakeičiu 6 priedo 1.3 papunktį ir jį išdėstau taip:

„1.3. atliekant ypatingo ar neypatingo statinio kapitalinį remontą, kai keičiama statinio ar patalpų paskirtis.“

8. Pakeičiu 6 priedo 4 punktą ir jį išdėstau taip:

„4. Rašytinis pritarimas kapitalinio remonto aprašui privalomas:

4.1. atliekant II grupės nesudėtingo statinio – visuomeninės paskirties pastato kapitalinį remontą mieste*, konservacinio prioriteto ar kompleksinėje saugomoje teritorijoje, kultūros paveldo objekto teritorijoje, kultūros paveldo vietovėje, – kai keičiama pastato išvaizda**, išskyrus atvejus, kai būtina skubiai atlikti statybos darbus, reikalingus avarijos grėsmei, jos ar stichinės nelaimės padariniams pašalinti arba kai keičiamos laikančiąsias savybes praradusios pavienės konstrukcijos nesusilpninant ir nepašalinant kitų laikančiųjų konstrukcijų;

4.2. atliekant nesudėtingo statinio kapitalinį remontą, kai keičiama statinio ar patalpų paskirtis.“

9. Pakeičiu 6 priedo 5.2 papunktį ir jį išdėstau taip:

„5.2. atliekant daugiabučio namo ar visuomeninės paskirties pastato, išskyrus I grupės nesudėtingo pastato, paprastąjį remontą mieste*, konservacinio prioriteto ar kompleksinėje saugomoje teritorijoje, kultūros paveldo objekto teritorijoje, kultūros paveldo vietovėje, – kai keičiama pastato išvaizda**, išskyrus atvejus, kai būtina skubiai atlikti statybos darbus, reikalingus avarijos grėsmei, jos ar stichinės nelaimės padariniams pašalinti;“.

10. Papildau 9 priedą nauju 1.17 papunkčiu:

„1.17. ar techninio projekto sprendiniuose numatyta susidarysiančio įvairių rūšių statybinių atliekų tvarkymo būdai, panaudojimo statybvietėje sąlygos pagal Statybinių atliekų tvarkymo taisyklių reikalavimus [5.45]; “.

11. Pakeičiu 10 priedo 7 punktą ir jį išdėstau taip:

„7. jei projekte suprojektuoti atliekų tvarkymo objektai, kuriuose kaip kuras energijai gaminti gali būti naudojamos ar planuojamos naudoti po rūšiavimo likusios ir perdirbti netinkamos energinę vertę turinčios atliekos – Aplinkos ministerijos.“.

Aplinkos ministras	Kęstutis Trečiokas